Освен това, въпреки загубата на патентна защита, промишлеността на Съюза е поддържала стабилно икономическо и финансово състояние до 2011 г.
 (81)
 Поради това твърдението, че на промишлеността на Съюза не са нанесени вреди, трябва да бъде отхвърлено. Изтичането на патентната защита обаче подлежи на допълнителен анализ като фактор, допринасящ за вредата, нанесена на промишлеността на Съюза.
 (82)
 Въз основа на гореизложеното Комисията стигна на този етап до заключението, че промишлеността на Съюза е понесла съществена вреда по смисъла на член 3, параграф 5 от основния регламент.
 5. ПРИЧИННО-СЛЕДСТВЕНА ВРЪЗКА
 (83)
 В съответствие с член 3, параграф 6 от основния регламент Комисията проучи дали дъмпинговият внос от засегнатата държава е нанесъл съществена вреда на промишлеността на Съюза. В съответствие с член 3, параграф 7 от основния регламент Комисията също така проучи дали е възможно и други известни фактори да са нанесли вреда на промишлеността на Съюза. Комисията се увери, че вредата, евентуално причинена от тези други фактори, не е била приписана на дъмпинговия внос. Това са: а) резултатите на промишлеността на Съюза на пазарите за износ, б) загубата на патентна защита и в) бизнес стратегията на промишлеността на Съюза.
 5.1. Въздействие на дъмпинговия внос
 (84)
 Влошаващото се състояние на промишлеността на Съюза през разглеждания период съвпада с нарастването на вноса на дъмпингови цени с произход от КНР. През разглеждания период обемите на вноса са се увеличили с 14 %, а цените са спаднали с 30 %. Това е довело до 10 % увеличение на пазарния дял на китайските износители. В същото време промишлеността на Съюза е изгубила пазарния си дял, продажните цени са намалели, а обемите на продажбите също да се развили в отрицателна посока.
 (85)
 По-конкретно, големите маржове на подбиване на цените в размер на 18—45 % са допълнителен показател, че дъмпинговият износ от засегнатата държава е упражнил ценови натиск върху цените на промишлеността на Съюза.
 (86)
 Спадът в обемите на продажбите е довел до намаляване на способността на промишлеността на Съюза да компенсира фиксирани разходи. Вносът на ниски цени от засегнатата държава е довел до неспособността на промишлеността на Съюза да поддържа нивата на рентабилност и в резултат на това рентабилността е спаднала рязко (вж. таблица 10).
 (87)
 Промишлеността на Съюза и други заинтересовани страни заявиха, че двамата най-големи китайски производители износители са били участници в т.нар. „ценова война“ през разглеждания период и че е имало опит за придобиване. В началото на 2015 г., малко след разследвания период, един от тези оказали съдействие производители износители, Suzhou Hope Technology Co., Ltd, е подал искане за защита от несъстоятелност съгласно китайското законодателство. Продължителният и непрекъснат спад на цените на двамата най-големи китайски износители в действителност е довел до продажни цени на неустойчиви нива. Тези цени силно са подбили цените на промишлеността на Съюза и също са успели да влошат състоянието на промишлеността на Съюза. Влошаването се отнася до производството, използването на капацитета, пазарния дял, заетостта, обема на продажбите и продажните цени на пазара на Съюза.
 (88)
 Въз основа на гореизложеното, на този етап Комисията заключи, че влошаването на показателите на промишлеността